**Numărător de zile**

*Ionutz21*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmbătrânesc și știu că o să doară

Acest moment în care stau și scriu

Cândva voi fi pe-o coardă de vioară,

Un glas rănit de timpul ăst' pustiu.

M-or judeca doar paginile vieții,

De-o fi să rup coperțile din noi...

Din ochii-mi blânzi se vor topi nămeții,

Să alergăm desculți iar prin noroi.

Când am închis aceasta geană dulce

Și am visat că viața-i doar un vis.

Am scris pe cer cu lacrima de sânge,

Că viața mea e doar un compromis.

Și-am plâns și eu ca orice om cu suflet

Tot așteptând în gară trenul meu...

Dar nu a fost decât un mare urlet

Ce mi l-a pus în cale Dumnezeu.

Adeseori am lacrimi în pupile,

Privind pe stradă iar mă îngrozesc.

Sunt om și eu, numărător de zile...

Și-mi beau cafeaua doar să mă trezesc.

Georgian Ionut Zamfira 21.07.2021